Баланыҥ ады-jолы керегинде.
Алтай албаты Кудайдаҥ темдектÿ, Кудайыла  тудуш албаты деп билерибис. Кудайына албаты  ару кöкси, алтай тили, ачык, ак снаазы, кÿни ажыра баштанат. Мÿргÿÿлдерге jÿрÿп, быйанын, алкыжын, айдып Алтайын ÿрÿстеп, бойлоры Кудайдыҥ курчуузына кирип, ийде-кÿч алынып Алтайын анайда кöдÿрип jат.
  Калганчы öйлöрдöкöп алтай балдарды кöрзöҥ алтай аттарынаҥ уйалгылап, орус ат аданып, бичиктерин (паспорт)  солыгылап jат. Эмезе алтай балдар православный jаҥду болуп, алтай аттарын крещенный аттарга солуп турганы база кöп. Оныҥ учун бис бир кезик jартамал айдып береис.
Бала чыкса эне-адазы, тöрööн-тугандары , карган энези ле карган адазы, jараш ат талдап, бастыра jанынаҥ кöрÿп, алкап, jÿрÿми  jакшы болзын, jааназа jакшы кижи болуп öссин деп, учурлу эдип баланы адагылайт. 
 Озодо алтайлар ла эмдиги кезик  улус ар-бÿткенле колбоп  адагылайт балдарды. Ар-бÿткениле тудуш болзын деп, Алтайынаҥ ырабазын, Алтай Кудайын солыбазын, угы-тöзи алтай ла болзын деп. 
Jарлыкчы улустыҥ айтканыла (Сайдутов А.Н ле Чекурашев В.Б) Кудайдыҥ jеринде биске ат адаза анда база бичилип jат. (регистрация) Оныҥ учун алдында бистиҥ öбöкöлöрис кызыл эҥирде баланыҥ адын кöп адабас болгон, анайда ок балдар тышкары эҥирде баштактанып, кыйгырыжып, табыштанып jÿрбейтен. 
Тÿн киргени  кызыл  эҥирдеҥ башталат.  Ол öйдö кара немениҥ jÿрÿми  болот, каразы кыймырайт, каразы чыгат, каразы турат. Оныҥ учун андый öйдö  улус бала-барканы сыктатпас, тÿн кирзе кöзнöктöрин бöктöп айыл-jурттына киргилейт. Анайда ок айдын эскизин ле jаҥызын кöрÿп, айдыҥ jасагыла jÿрет. 
Бу jарлыкчы улус кöп мындый учуралдарга туштагылайт. Кижи эмденерге келип, ак бöстö арчынын салып, орус па эмезе  öскö укту албатылардаҥ  келген  ады-jолын  айтса…Кудайдыҥ ол jериниҥ бичиктеринеҥ ады арчынга салынбай jат, табылбай jат, корÿнбей jат.
Анаҥ  кандый бир öйдиҥ кийнинеҥ  jазап кöрзöҥ öскö ат чыгып келет.  Кöп саба айалгаларда ол су алтай аттар болот, карган энези эмезе карган адазы, билеге jук улустар адаган. Келиштире  Темдек кандый бир айдып берейин бойым. Темдектезе : 40 jашту кижи келип адым Вася деерде арчынга алтай Маjалай деген ат  тÿжет.
 Jарлыкчы кижи  адар Маjалай эмтир деп jартаза ,  онызы jок , мен Вася ла деер. «Jазап сананып ийзер, огош тужарда кем кем анайда айткан ба?». 
Канчада öйдиҥ кийнинеҥ ол кижиниҥ сагыжына кирип: « Огошто мени  карган энем ле акаларым эркеледип анайда айдып турдылар »-деп,  карузын берди.
Огошто улус адаарда ол ат Кудайдыҥ jеринде бичилип калган.
Кижи божоп калала,   ол jерге барза, ады-jолы ойто ло керектÿ болот. Алтай адын ла огоштоҥ ала айдылып келген адын  солуп алган болзо, ол jерде бойы табылбай да калар аргалу болор. 
  Оныҥ учун баланыҥ ады сÿрекей учурлу неме. Эмдиги öйдö баланы Алтайлап адаган болзоор сÿреен jакшы болор эди. Jÿрÿминде база аҥылу темдегин берип ,  ар-бÿткениле тудуш болор эди.